-----------------------------------------------------------------------
  1. ปัจจัยความเสี่ยง

  -----------------------------------------------------------------------

ถึงแม้ในปี 2550 กลุ่มบริษัททรูจะเล็งเห็นโอกาสการเติบโตในหลายๆ ด้าน
แต่ยังคงมีปัจจัยความเสี่ยงทั่วไปและปัจจัยความเสี่ยงเฉพาะบางประการ
ซึ่งอาจส่งผลกระทบต่อผลการดำเนินการของบริษัทและบริษัทในเครือ

ความเสี่ยงเกี่ยวกับการดำเนินงาน

กลุ่มบริษัททรูเผชิญกับการแข่งขันซึ่งคาดว่าจะยังคงมีอยู่ต่อไปอย่างต่อเนื่อง

ทรู และ บริษัทย่อย โดยเฉพาะอย่างยิ่ง ทรูมูฟ ตลอดจนธุรกิจโทรศัพท์พื้นฐาน ธุรกิจ
อินเทอร์เน็ต และบรอดแบนด์ จะต้องเผชิญกับการแข่งขันที่ทวีความรุนแรงยิ่งขึ้น

ธุรกิจโทรศัพท์เคลื่อนที่ของไทยมีการแข่งขันด้านราคาอย่างรุนแรง นับตั้งแต่ปี 2548 เป็นต้นมา
ซึ่งทำให้รายได้เฉลี่ยต่อเลขหมายต่อเดือน (ARPU) และอัตราการทำกำไรของผู้ประกอบการลดลง
ทั้งนี้ในปี 2548 รายได้เฉลี่ยต่อเลขหมาย ของทรูมูฟ ลดลงในอัตราร้อยละ 10 (จาก 437
บาทในปีก่อนหน้า เป็น 393 บาท) และในปี 2549 รายได้เฉลี่ยต่อเลขหมายของทรูมูฟ ลดลง
ในอัตราร้อยละ 26(เป็น 292 บาท) นอกจากนั้น อัตราการทำกำไรจากการดำเนินงานก่อน
ดอกเบี้ยจ่าย ภาษี ค่าเสื่อมราคาและค่าใช้จ่ายตัดจ่าย (EBITDA Margin) ในปี 2549
ลดลงเป็นร้อยละ 21.4 (จากร้อยละ 23.4 ในปี 2548)
โดยส่วนใหญ่เนื่องจากการเพิ่มขึ้นของค่าใช้จ่ายโครงข่าย
อันเกิดจากการขยายโครงข่ายเพื่อรองรับจำนวนลูกค้าและปริมาณการใช้ที่เพิ่มขึ้น
ซึ่งมีสาเหตุส่วนหนึ่งมาจากการลดลงของราคา

นอกเหนือจากนั้น หากคณะกรรมการกิจการโทรคมนาคมแห่งชาติ (กทช.) อนุญาตให้
ผู้ประกอบการต่างๆ เปิดให้บริการใหม่เพิ่มเติม เช่น บริการคงเลขหมาย (Number
Portability) หรืออนุญาตให้มีผู้ประกอบการรายใหม่ อาจจะมีผลทำให้การแข่งขันเพิ่มขึ้น
และเมื่อไม่นานมานี้ ได้มีการเปลี่ยนแปลงในโครงสร้างผู้ถือหุ้นใหญ่ในบริษัทคู่แข่งบางราย
ซึ่งมีผลทำให้บริษัทต้องแข่งขันกับผู้ให้บริการจากต่างประเทศ
ซึ่งมีประสบการณ์จากการแข่งขันในตลาดที่มีการแข่งขันสูงกว่า และมีเงินทุนมากกว่า

อย่างไรก็ตามบริษัทเชื่อว่าการแข่งขันด้านราคาในตลาดโทรศัพท์เคลื่อนที่มีแนวโน้มลดลงภายหลังจากที่มีการนำระบบค่าเชื่อมโยงโครงข่ายมาใช้จริงในปี
2550 เนื่องจากผู้ประกอบการมีภาระต้นทุนในการเชื่อมโยงไปยังโครงข่ายอื่น
และผู้ประกอบการรายใหญ่ ที่มีส่วนแบ่งการตลาดกว่าร้อยละ 25 ไม่สามารถลดราคาต่ำกว่าต้นทุนได้
ซึ่งเป็นไปตามประกาศของคณะกรรมการ กทช. เรื่อง
มาตรการเพื่อป้องกันมิให้เกิดการกระทำอันเป็นการผูกขาดหรือก่อให้เกิดความไม่เป็นธรรมในการแข่งขันใน
กิจการโทรคมนาคม พ.ศ. 2549 โดย ณ ปัจจุบัน ผู้ประกอบการโทรศัพท์เคลื่อนที่รายใหญ่ ทั้ง 3
รายได้เซ็นสัญญาเชื่อมต่อโครงข่าย โทรคมนาคม (Interconnection Charge) เสร็จสิ้นแล้ว

ในตลาดอินเทอร์เน็ตและบรอดแบนด์ กลุ่มบริษัททรูต้องเผชิญกับทั้งคู่แข่งที่เป็นบริษัทซึ่ง
เพิ่งเริ่มประกอบการไปจนถึงบริษัทจากต่างประเทศ
บริษัทเหล่านี้เพิ่งได้รับใบอนุญาตเป็นผู้ให้บริการอินเทอร์เน็ต จากคณะกรรมการ กทช.ในปี 2548
นอกจากนั้น ณ ต้นปี 2549 คณะกรรมการ กทช.
ได้ออกใบอนุญาตสำหรับการประกอบกิจการโทรศัพท์พื้นฐาน ให้แก่บริษัท ทริปเปิลที บรอดแบนด์
จำกัด ซึ่งทำให้บริษัทดังกล่าวสามารถให้บริการโทรศัพท์พื้นฐานรวมทั้งบรอดแบนด์ได้ครอบคลุม
ทั่วประเทศ ทำให้การแข่งขันมีแนวโน้มเพิ่มขึ้น นอกเหนือจากนั้นธุรกิจโทรศัพท์พื้นฐาน
ยังคงมีการแข่งขันทางอ้อมที่รุนแรงจากบริการโทรศัพท์เคลื่อนที่
รวมทั้งการแข่งขันจากธุรกิจบริการเสียงผ่านการให้บริการอินเทอร์เน็ต (VoIP)
ซึ่งมีอัตราค่าบริการที่ต่ำกว่าอัตราค่าบริการโทรศัพท์พื้นฐานแบบเดิม

กลุ่มบริษัททรูคาดว่าการแข่งขันในธุรกิจต่าง ๆ ที่บริษัทให้บริการ จะยังคงสูงขึ้นในอนาคต แต่เชื่อว่า
กลุ่มบริษัททรูมีความพร้อมสำหรับการแข่งขัน
โดยมีข้อได้เปรียบจากการที่สามารถให้บริการที่ครบวงจร สนับสนุนด้วยแบรนด์ที่แข็งแกร่ง
ดังจะเห็นได้จากการที่ทรูมูฟสามารถครองส่วนแบ่งตลาดได้ประมาณ 1 ใน 3 ของลูกค้ารายใหม่ทุกปี
นับตั้งแต่ปี 2547 นอกจากนี้กลุ่มทรูยังสามารถรักษาตำแหน่งผู้นำในตลาดอินเทอร์เน็ตและบรอดแบนด์
โดยมีข้อได้เปรียบคู่แข่งจากการมีโครงข่ายโทรศัพท์พื้นฐานที่ทันสมัยและเหมาะสมสำหรับการให้บริการอินเทอร์เน็ตและบรอดแบนด์
ทำให้สามารถให้บริการที่มีคุณภาพดีกว่าคู่แข่ง นอกจากนี้บริษัท และบริษัทย่อย
ได้ยื่นขอรับใบอนุญาตใหม่ๆ เพื่อให้ได้รับผลประโยชน์จากการปฏิรูปการกำกับดูแล
นับจนถึงขณะที่เขียนรายงานฉบับนี้
กลุ่มทรูได้รับใบอนุญาตสำหรับบริการอินเทอร์เน็ต บริการวงจรเชื่อมต่ออินเทอร์เน็ตระหว่างประเทศ
(International Internet Gateway) บริการโทรศัพท์สาธารณะ บริการโทรศัพท์พื้นฐาน
และบริการ
โทรศัพท์ทางไกลระหว่างประเทศ (International Direct Dialing – IDD)

การเปลี่ยนแปลงอย่างรวดเร็วของเทคโนโลยี อาจมีผลต่อการเติบโตของบริษัท
และอาจทำให้บริษัทมีขีดความสามารถในการแข่งขันลดลง

เทคโนโลยีการสื่อสารมีการเปลี่ยนแปลงอย่างรวดเร็ว
ตลอดจนความต้องการของลูกค้าก็เปลี่ยนแปลงไปตามวิวัฒนาการในผลิตภัณฑ์และบริการใหม่ๆ
นอกจากนั้นการเปลี่ยนแปลงด้าน
กฎเกณฑ์การกำกับดูแล ก็มีส่วนทำให้มีการเปิดตลาดและเทคโนโลยีใหม่ๆ คาดว่าปัจจัยต่าง ๆ
ดังกล่าวแล้ว จะยังคงมีผลต่อธุรกิจสื่อสารของประเทศไทยในอนาคต โดยเทคโนโลยีใหม่ ๆ
ที่จะมีผลต่อธุรกิจโทรคมนาคมของประเทศไทยในอนาคตอันใกล้นี้ประกอบด้วย
โทรศัพท์เคลื่อนที่ในระบบ 3G
อินเทอร์เน็ตความเร็วสูงแบบไร้สาย (WiMax) และบริการคงเลขหมาย (Number
Portability) ซึ่งอาจจะมีผลทำให้ กลุ่มบริษัทมีค่าใช้จ่ายในการลงทุนสูงขึ้นเป็นอย่างมาก
และหากบริษัทไม่ลงทุนในเทคโนโลยีใหม่
อาจจะมีผลทำให้ขีดความสามารถในการแข่งขันของบริษัทลดลง

อย่างไรก็ตาม กลุ่มบริษัททรูคาดว่า การเป็นผู้ให้บริการที่ครบวงจร
ครอบคลุมผลิตภัณฑ์และบริการต่างๆ อย่างหลากหลาย
จะทำให้สามารถรับมือกับการเปลี่ยนแปลงที่เกิดขึ้นได้ดีกว่า ผู้ให้บริการที่มี
‘บริการเพียงอย่างเดียว’ โดยจะสามารถรักษารายได้และลูกค้าให้อยู่ ‘ภายในกลุ่มบริษัท’
ได้ดีกว่า

ความสำเร็จและอนาคตของกลุ่มบริษัททรูขึ้นอยู่กับบุคลากรที่สำคัญ
รวมทั้งความต่อเนื่องในการให้บริการ และการปฏิบัติงานด้านโครงข่าย

ความสำเร็จของบริษัทขึ้นอยู่กับการทุ่มเทปฏิบัติหน้าที่ของฝ่ายบริหารและพนักงาน ทั้งนี้
บริษัทมีนโยบายด้านทรัพยากรบุคคลที่มุ่งเน้นรักษาและพัฒนาผู้บริหารตลอดจนพนักงาน
นอกจากนี้บริษัทยังมีกระบวนการในการว่าจ้างเพื่อให้มั่นใจว่า
บริษัทมีการคัดสรรผู้ที่มีความสามารถเข้ามา
ร่วมงานกับบริษัท

เหตุการณ์ไม่สงบในภาคใต้ ตลอดจนภัยพิบัติที่คาดไม่ถึง อาจทำให้การให้บริการของ
กลุ่มบริษัททรูและผู้ให้บริการโทรศัพท์เคลื่อนที่รายอื่นๆ ประสบกับปัญหา โดยไม่อาจให้บริการใน
บางพื้นที่ เป็นการชั่วคราว เหตุการณ์ดังกล่าวเป็นปัจจัยที่ไม่อาจควบคุมได้
และอาจจะมีผลกระทบต่อธุรกิจของกลุ่มบริษัทต่อไปในอนาคต

ความเสี่ยงด้านการกำกับดูแล

ธุรกิจสื่อสารของประเทศไทยอยู่ในระหว่างการเปลี่ยนแปลง ด้านการกำกับดูแล
ก่อให้เกิดความเสี่ยงต่อ
ผู้ประกอบการ

ตามข้อตกลงที่ประเทศไทยได้ให้ไว้กับองค์กรการค้าโลกหรือ WTO เพื่อเปิดเสรีธุรกิจ
โทรคมนาคมไทยภายในปี 2549
รัฐบาลไทยได้เริ่มดำเนินการปฏิรูปการกำกับดูแลกิจการโทรคมนาคม โดยการออกพระราชบัญญัติหลัก
2 ฉบับ อันได้แก่
พระราชบัญญัติองค์กรจัดสรรคลื่นความถี่และกำกับกิจการวิทยุกระจายเสียงวิทยุโทรทัศน์และกิจการโทรคมนาคม
พ.ศ. 2543 ซึ่งประกาศใช้ในเดือน มีนาคม ปี 2543 และ
พระราชบัญญัติการประกอบกิจการโทรคมนาคม พ.ศ. 2544 ซึ่งประกาศใช้ในเดือน พฤศจิกายน
2544

ในเดือน ตุลาคม 2547 คณะกรรมการกิจการโทรคมนาคมแห่งชาติ หรือคณะกรรมการ กทช.
ได้ถูกจัดตั้งขึ้นเพื่อเป็นองค์กรอิสระในการกำกับดูแลกิจการโทรคมนาคม ซึ่งเดิมเป็นอำนาจ
หน้าที่ขององค์การโทรศัพท์แห่งประเทศไทย (ปัจจุบันได้แปลงสภาพเป็น บริษัท ทีโอที จำกัด
(มหาชน) หรือ ทีโอที) และ การสื่อสารแห่งประเทศไทย (ปัจจุบันได้แปลงสภาพเป็น บริษัท กสท
โทรคมนาคม จำกัด (มหาชน) หรือ กสท) และกรมไปรษณีย์โทรเลข

นับตั้งแต่ได้มีการจัดตั้งคณะกรรมการ กทช. จนกระทั่งถึงปลายปี 2549 คณะกรรมการ กทช.
ได้ออกประกาศ กฎเกณฑ์ ข้อบังคับที่สำคัญๆ หลายฉบับ ได้แก่

(1) ประกาศคณะกรรมการ กทช. เรื่องกำหนดลักษณะและประเภทของกิจการโทรคมนาคม

(2) ประกาศคณะกรรมการ กทช.
    เรื่องลักษณะของประเภทของกิจการโทรคมนาคมที่ต้องได้รับใบอนุญาตประกอบกิจการโทรคมนาคม
    3 ประเภท

(3) ประกาศคณะกรรมการ กทช. เรื่อง หลักเกณฑ์การจัดสรรเลขหมายโทรคมนาคมชั่วคราว

(4) ประกาศคณะกรรมการ กทช. เรื่อง
    การเปลี่ยนแปลงเลขหมายโทรคมนาคมสำหรับบริการโทรศัพท์เคลื่อนที่จาก 9 หลัก เป็น 10
    หลัก

(5) ประกาศคณะกรรมการ กทช. เรื่อง
    มาตรการเพื่อป้องกันมิให้เกิดการกระทำอันเป็นการผูกขาดหรือ
    ก่อให้เกิดความไม่เป็นธรรมในการแข่งขันในกิจการโทรคมนาคม พ.ศ. 2549

(6) ประกาศคณะกรรมการ กทช. ว่าด้วยการใช้และเชื่อมต่อโครงข่ายโทรคมนาคม พ.ศ. 2549

(7) ประกาศคณะกรรมการ กทช. เรื่อง
    กระบวนการรับเรื่องร้องเรียนและพิจารณาเรื่องร้องเรียนของผู้ใช้บริการ

(8) ประกาศคณะกรรมการ กทช. เรื่อง มาตรฐานของสัญญาให้บริการโทรคมนาคม พ.ศ. 2549

(9) ประกาศ กทช. เรื่อง
    อัตราขั้นสูงของค่าบริการและการเรียกเก็บเงินค่าบริการล่วงหน้าในกิจการโทรคมนาคม พ.ศ.
    2549 รวมทั้งประกาศต่างๆ ที่เกี่ยวกับการปกป้องสิทธิและผลประโยชน์ของผู้ใช้บริการ

นอกจากนี้ คณะกรรมการ กทช. ยังมีแผนที่จะออกประกาศและข้อบังคับหลายฉบับ ในปี 2550
ประกาศต่างๆ เหล่านี้อาจจะมีผลกระทบต่อการดำเนินธุรกิจของกลุ่มทรูในอนาคต นอกจากนั้น
ความล่าช้าในการจัดตั้งคณะกรรมการกิจการกระจายเสียงและกิจการโทรทัศน์แห่งชาติ (กสช.)
ส่งผลให้ยังไม่สามารถจัดตั้งคณะกรรมการร่วมระหว่าง กทช. และ กสช.
ในการทำหน้าที่จัดสรรและบริการคลื่นความถี่วิทยุ สำหรับบริการโทรคมนาคมต่างๆ
อาจจะมีผลทำให้คณะกรรมการ กทช. ไม่สามารถออกใบอนุญาตบริการใหม่ๆ
ที่จำเป็นต้องได้รับอนุมัติจัดสรรคลื่นความถี่ได้ เช่นบริการโทรศัพท์เคลื่อนที่
และหากทรูมูฟไม่ได้รับใบอนุญาตจากคณะกรรมการ กทช. ก่อนที่สัญญาร่วมการงานฯ
จะสิ้นสุดลงในเดือนกันยายน พ.ศ. 2556
จะส่งผลให้บริษัทไม่สามารถประกอบธุรกิจโทรศัพท์เคลื่อนที่ได้อย่างต่อเนื่อง ซึ่งจะส่งผลกระทบต่อ
ฐานะการเงินและผลการดำเนินงานของกลุ่ม ทรูเป็นอย่างมากเนื่องจาก ธุรกิจโทรศัพท์เคลื่อนที่
เป็นธุรกิจหลักของบริษัท (มีรายได้คิดเป็นสัดส่วนร้อยละ 44 ของรายได้รวม ในปี 2549)

ประกาศคณะกรรมการ กทช. เรื่อง ค่าธรรมเนียมใบอนุญาตประกอบกิจการโทรคมนาคม
ชั่วคราว ได้กำหนดให้ผู้ให้บริการรายใหม่ที่ได้รับใบอนุญาตจากคณะกรรมการ กทช. มีต้นทุนด้าน
การกำกับดูแลอยู่ในระดับที่ต่ำกว่า ผู้ให้บริการรายเดิม เช่น กลุ่มบริษัททรู ซึ่งประกอบกิจการภายใต้
สัญญาร่วมการงานฯ กับทีโอที หรือ กสท.
จึงทำให้ผู้ประกอบการรายเก่าเสียเปรียบผู้ให้บริการรายใหม่ และเพื่อลดความเสี่ยงดังกล่าว ทรู
มีนโยบายที่จะยื่นขอใบอนุญาตสำหรับบริการต่าง ๆ จากคณะกรรมการ กทช.

นอกเหนือจากที่กล่าวแล้ว
บริษัทอาจจะได้รับผลกระทบจากความไม่แน่นอนที่อาจจะเกิดขึ้นจากการดำเนินนโยบายของรัฐบาลชุดใหม่ที่ถูกจัดตั้งขึ้นภายหลังการเปลี่ยนแปลงทางการเมืองใน
เดือนกันยายน 2549 โดยในเดือนมกราคม 2550
คณะรัฐมนตรีได้อนุมัติการยื่นขอต่อสำนักงานคณะกรรมการกฤษฎีกาพิจารณาประเด็นข้อกฎหมายเกี่ยวกับการทำสัญญาระหว่างภาครัฐและภาคเอกชนว่าเป็นไปตามขั้นตอนที่กำหนดในพระราชบัญญัติว่าด้วยการให้เอกชนเข้าร่วมงาน
หรือดำเนินการในกิจการของรัฐ พ.ศ. 2535 หรือไม่ ทำให้มีความเสี่ยงที่สัญญาร่วมการงานฯ
ของบริษัทและบริษัทย่อย อาจจะถูกแก้ไข หรือถูกยกเลิก และหากสัญญาร่วมการงานฯ
ของบริษัทและบริษัทย่อย ถูกยกเลิก ก่อนที่บริษัทจะได้รับ
ใบอนุญาตจากคณะกรรมการ กทช.
จะทำให้บริษัทและบริษัทย่อยไม่สามารถให้บริการได้อย่างต่อเนื่องซึ่งจะส่งผลกระทบต่อการดำเนินงาน
ฐานะการเงินของบริษัท

อย่างไรก็ตามในเดือนมกราคม 2550
คณะรัฐมนตรีได้อนุมัติให้มีการลดอัตราภาษีสรรพสามิตที่จัดเก็บจากบริการโทรคมนาคมเป็นร้อยละ 0
(จากเดิมร้อยละ 2 สำหรับกิจการโทรศัพท์พื้นฐาน และ
ร้อยละ 11 สำหรับกิจการโทรศัพท์เคลื่อนที่) พร้อมทั้งได้มีมติยกเลิกมติของคณะรัฐมนตรีชุดก่อน
ในปี พ.ศ. 2546 ที่ให้คู่สัญญาภาคเอกชนนำค่าภาษีสรรพสามิตไปหักออกจากส่วนแบ่งรายได้ที่คู่สัญญา
ภาคเอกชนต้องนำส่งให้คู่สัญญาภาครัฐ ซึ่งมีผลทำให้ผู้ประกอบการมีต้นทุนไม่เปลี่ยนแปลง ในขณะที่
ทีโอที และ กสท จะมีรายได้เพิ่มขึ้นจากการที่ได้รับค่าส่วนแบ่งรายได้อย่างเต็มที่

ทรูจะยังคงนโยบายเชิงรุกในการเจรจากับคณะกรรมการ กทช. และกระทรวงเทคโนโลยี
สารสนเทศและการสื่อสาร เพื่อสนับสนุนให้กระบวนการปฏิรูปธุรกิจโทรคมนาคม
ก่อให้เกิดการแข่งขันอย่างเสรีและเป็นธรรมอย่างแท้จริง

ทรูมูฟมีความเสี่ยงที่อาจจะถูก ทีโอที และหรือ กสท ฟ้องร้อง
ภายหลังการเซ็นสัญญาเชื่อมต่อโครงข่าย
โทรคมนาคม (Interconnection Charge Agreement) และหยุดจ่ายค่าเชื่อมต่อโครงข่าย
แบบเดิม (Access Charge) ให้แก่ ทีโอที ซึ่งอาจจะทำให้บริษัทมีค่าใช้จ่ายเพิ่มขึ้นในอนาคต
และลูกค้าทรูมูฟอาจมีปัญหาในการติดต่อกับลูกค้าทีโอที

ทรูมูฟ ดำเนินกิจการโทรศัพท์เคลื่อนที่ ภายใต้สัญญาที่ กสท ตกลงให้ ทรูมูฟ
ดำเนินการให้บริการวิทยุคมนาคม นอกจากนั้นทรูมูฟได้เข้าทำสัญญาเชื่อมโยงโครงข่าย (Access
Charge Agreement) ซึ่งทำให้ ทรูมูฟจะต้องจ่ายค่าเชื่อมโยงโครงข่ายให้แก่ ทีโอที ในอัตรา
200 บาทต่อเดือนต่อลูกค้าหนึ่งราย สำหรับลูกค้าแบบเหมาจ่ายรายเดือน (Post Pay)
และในอัตราร้อยละ 18 ของรายได้สำหรับลูกค้าแบบเติมเงิน (Pre Pay)
นอกเหนือจากที่บริษัทต้องจ่ายค่าส่วนแบ่งรายได้ให้กสท ในอัตราร้อยละ 25
จากรายได้สุทธิภายหลังจากหักค่าเชื่อมโยงโครงข่าย

ในเดือน พฤษภาคม 2549 คณะกรรมการ กทช. ได้ออกประกาศ คณะกรรมการ กทช.
ว่าด้วยการใช้และเชื่อมต่อโครงข่ายโทรคมนาคม พ.ศ. 2549 (Interconnection
Regulation) ซึ่งระบุให้
ผู้ประกอบการโทรคมนาคมที่มีโครงข่ายของตนเองต้องอนุญาตให้ผู้ประกอบการรายอื่นสามารถเข้าใช้โครงข่ายของตนเองได้
โดยกำหนดให้ดำเนินการตามรายละเอียดวิธีการที่ได้ระบุไว้ในประกาศ
ดังกล่าว โดยประกาศคณะกรรมการ กทช.ฉบับนี้ได้กำหนดระบบการจ่ายค่าเชื่อมต่อโครงข่าย
รูปแบบใหม่ ที่สะท้อนปริมาณการใช้งานระหว่างโครงข่ายของผู้ประกอบการแต่ละราย
และได้กำหนดให้ผู้ประกอบการเจรจาเพื่อการเข้าสู่ข้อตกลงค่า เชื่อมต่อโครงข่ายระหว่างกัน
โดยค่าเชื่อมต่อโครงข่ายต้องอยู่บนพื้นฐานของต้นทุนของผู้ประกอบการแต่ละราย ซึ่งต่อมาในวันที่ 17
พฤศจิกายน 2549 บริษัทได้ร่วมลงนามในสัญญาเชื่อมต่อโครงข่ายโทรคมนาคม
(Interconnection Contract) กับ
บมจ. โทเทิ่ล แอ็คเซ็ส คอมมูนิเคชั่น (ดีแทค) โดยสัญญาดังกล่าวมีผลบังคับใช้ทันที
และต่อมาในวันที่ 16 มกราคม 2550 ทรูมูฟ
ก็ได้ลงนามในสัญญาเชื่อมต่อโครงข่ายโทรคมนาคมกับบมจ. แอดวานซ์
อินโฟร์เซอร์วิส (เอไอเอส)
โดยสัญญากำหนดให้เริ่มต้นคิดค่าเชื่อมโยงโครงข่ายมีผลบังคับใช้ในวันที่ 1 กุมภาพันธ์ 2550
เป็นต้นไป เว้นแต่ เกิดข้อขัดข้องทางเทคนิคให้เลื่อนวันเริ่มต้นคิด และเรียกเก็บ
ค่าเชื่อมต่อออกไป ซึ่งจะต้องไม่เกินวันที่ 1 เมษายน 2550

ภายหลังการลงนามกับดีแทค ทรูมูฟได้หยุดจ่ายค่าเชื่อมโยงโครงข่ายในแบบเดิม (Access
Charge) ตามสัญญาเชื่อมโยงโครงข่าย (Access Charge Agreement) กับ กสท และ ทีโอที
เนื่องจากบริษัทเชื่อว่า การเข้าสู่ระบบเชื่อมต่อโครงข่ายแบบใหม่ตามประกาศของคณะกรรมการ
กทช. ว่าด้วยการใช้และเชื่อมต่อโครงข่ายโทรคมนาคม พ.ศ. 2549
บริษัทไม่มีภาระตามกฎหมายใดๆ ที่จะต้องจ่าย
ค่าเชื่อมโยงโครงข่ายแบบเดิม

ในวันที่ 17 พฤศจิกายน พ.ศ. 2549 ทรูมูฟได้ส่งหนังสือแจ้งทีโอที และกสท ว่าจะหยุดชำระ
ค่า Access Charge เนื่องจากอัตราและการเรียกเก็บ ขัดแย้งกับกฎหมายหลายประการ
ทั้งนี้ทรูมูฟได้ร้องขอให้ ทีโอที เข้าร่วมลงนามใน สัญญาเชื่อมต่อโครงข่ายโทรคมนาคม
(Interconnection Contract)
เพื่อให้เป็นไปตามกฎหมายหรือให้เรียกเก็บอัตราเรียกเก็บชั่วคราวที่ประกาศโดยคณะกรรมการ
กทช. ในขณะที่การเจรจากับทีโอที เกี่ยวกับสัญญาดังกล่าว ยังไม่ได้ข้อสรุป

ซึ่งต่อมาในวันที่ 23 พฤศจิกายน พ.ศ. 2549 ทีโอที
ได้ส่งหนังสือเพื่อแจ้งว่าทรูมูฟไม่มีสิทธิที่จะใช้และเชื่อมต่อโครงข่ายกับโครงข่ายของทีโอที
เนื่องจากทรูมูฟไม่ได้รับอนุญาตประกอบกิจการโทรคมนาคมจาก กทช.
และไม่มีโครงข่ายโทรคมนาคมเป็นของตนเอง นอกจากนั้น ทีโอที
ได้โต้แย้งว่าสัญญาเชื่อมโยงโครงข่าย (Access Charge Agreement) ไม่ได้ฝ่าฝืนกฎหมายใดๆ
ดังนั้นการเรียกเก็บค่าเชื่อมต่อโครงข่ายแบบเดิมยังมีผลใช้บังคับต่อไป

นอกจากนั้น กสท. และ/หรือ ทีโอที อาจจะฟ้องร้องต่อศาลเพื่อขอเรียกเก็บค่าเชื่อมโยง
โครงข่ายที่ทรูมูฟไม่ได้จ่าย หากผลการตัดสินของศาลเป็นไปในทางที่ก่อให้เกิดความเสียหายแก่ทรูมูฟ
อาจจะทำให้ทรูมูฟต้องจ่ายเงินค่าปรับจำนวนหนึ่งเท่าของค่าเชื่อมโยงโครงข่าย ที่กสท
อาจจะจ่ายแทนบริษัท พร้อมทั้งดอกเบี้ย
และบริษัทอาจจะต้องจ่ายค่าเชื่อมต่อโครงข่ายทั้งในระบบเดิมและระบบใหม่
ซึ่งจะทำให้ค่าใช้จ่ายของบริษัทเพิ่มขึ้นอย่างมาก
ทั้งนี้หากศาลมีคำสั่งให้ทรูมูฟต้องชำระค่าเชื่อมโยงโครงข่ายที่ไม่ได้จ่าย สำหรับระยะเวลาตั้งแต่วันที่
18 พฤศจิกายน 2549 ถึงวันที่ 31 ธันวาคม 2549 บริษัทอาจจะต้องบันทึกค่าใช้จ่ายเพิ่มเติมจำนวน
455.6 ล้านบาท หรือจำนวน 204.3 ล้านบาท สุทธิจากส่วนแบ่งรายได้ที่จ่ายให้แก่ กสท
(ดูรายละเอียดที่ หมายเหตุประกอบงบการเงิน ข้อ 22)

นอกจากนั้น ทีโอที
ได้ประกาศว่าจะไม่เชื่อมต่อสัญญาณให้กับลูกค้าที่เป็นเลขหมายใหม่ที่ทรูมูฟเพิ่งได้รับการจัดสรรจากคณะกรรมการ
กทช. จำนวน 1.5 ล้านเลขหมาย ซึ่งอาจจะมีผลทำให้ลูกค้าของ ทีโอที
ไม่สามารถติดต่อลูกค้าของทรูมูฟที่เป็นเลขหมายใหม่นี้ อย่างไรก็ตาม
ทรูมูฟได้ยื่นต่อศาลปกครองกลางเพื่อขอความคุ้มครอง
ซึ่งศาลได้มีคำสั่งกำหนดมาตรการบรรเทาทุกข์ชั่วคราวก่อนการพิพากษา เมื่อวันที่ 26 มกราคม
2550 โดยให้ทีโอที
ดำเนินการเชื่อมต่อโครงข่ายโทรคมนาคมเพื่อให้ผู้ใช้บริการของทรูมูฟทุกเลขหมายสามารถติดต่อกับเลขหมายของทีโอทีได้
อย่างไรก็ตาม เมื่อวันที่ 30 มกราคม 2550 ทีโอที ได้ยื่นอุทธรณ์คำสั่ง
ดังกล่าวต่อศาลปกครองสูงสุด ซึ่งยังอยู่ในระหว่างการพิจารณาของศาล ขณะที่เขียนรายงานฉบับนี้
อย่างไรก็ตาม
ทีโอทีได้ดำเนินการเชื่อมต่อโครงข่ายให้แก่ผู้ใช้บริการของทรูมูฟสำหรับเลขหมายใหม่แล้ว
นับตั้งแต่วันที่ 2 มีนาคม 2550

บริษัทต้องแข่งขันกับคู่สัญญาร่วมการงานฯ ซึ่งอาจนำไปสู่ข้อพิพาทต่างๆ
ที่อาจส่งผลกระทบต่อการดำเนินธุรกิจของบริษัท

บริษัทและบริษัทย่อย ดำเนินกิจการภายใต้สัญญาร่วมการงานฯ และร่วมลงทุน และ/หรือ
ภายใต้การได้รับการอนุญาตจาก บมจ. ทีโอที (ทีโอที) และ/หรือ บมจ. กสท โทรคมนาคม จำกัด
(กสท) แล้วแต่กรณี

โดยความเห็นที่แตกต่างกันของ กลุ่มบริษัททรู กับ ทีโอที และ กสท ในการตีความ
สัญญาร่วมการงานฯ และ/หรือการได้รับการอนุญาตต่างๆ อาจมีผลต่อความสามารถในการ
ดำเนินธุรกิจของกลุ่มบริษัท โดยบริษัทและบริษัทย่อยมีความเสี่ยงที่สัญญาร่วมการงานฯ อาจถูกยกเลิก
โดยในกรณีของสัญญาร่วมการงานฯ สำหรับบริการโทรศัพท์พื้นฐาน ทีโอที
ต้องนำเสนอข้อพิพาทต่ออนุญาโตตุลาการเป็นผู้ชี้ขาดก่อนดำเนินการยกเลิกสัญญา
ซึ่งทีโอทีจะยกเลิกสัญญาร่วมการงานฯ
ได้เฉพาะในกรณีที่บริษัททำผิดกฎหมายอันเกี่ยวกับการป้องกันภัยพิบัติสาธารณะหรือความมั่นคงของรัฐ
หรือ บริษัทถูกศาลมีคำสั่งพิทักษ์ทรัพย์เด็ดขาดในคดีล้มละลาย
หรือบริษัทจงใจผิดสัญญาสัมปทานในสาระสำคัญอย่างต่อเนื่องเท่านั้น

นอกจากนั้นทีโอทีเป็นผู้จัดเก็บรายได้จากลูกค้าในโครงข่ายของบริษัททั้งหมด และหัก
ส่วนหนึ่งของรายได้ไว้เป็นส่วนแบ่งรายได้ ดังนั้นทีโอทีอาจชะลอการชำระเงินส่วนตามสิทธิของบริษัท
หรืออาจหักไว้จำนวนหนึ่งเพื่อเป็นการชำระค่าใช้จ่ายใดๆ ที่ ทีโอที เชื่อว่าบริษัทติดค้าง
(แต่จนถึงขณะนี้ก็ยังไม่มีกรณีดังกล่าวเกิดขึ้น)

ในขณะที่ทีโอทีและ กสท เป็นคู่สัญญาร่วมการงานฯ กับทรูและทรูมูฟ ทั้งสององค์กรยัง
เป็นคู่แข่งในการประกอบธุรกิจอีกด้วย ด้วยเหตุนี้
จึงอาจก่อให้เกิดข้อพิพาทระหว่างบริษัทและทีโอทีหรือ กสท ได้
ซึ่งที่ผ่านมาได้มีการยื่นคำฟ้องหรือคำเสนอข้อพิพาทเรื่องความขัดแย้งบางกรณีที่เกิดขึ้นต่อศาลปกครองหรือคณะอนุญาโตตุลาการเป็นผู้ตัดสิน
แล้วแต่กรณี บริษัทไม่สามารถรับรองได้ว่าบริษัทจะสามารถชนะข้อพิพาททั้งหลายเหล่านั้น
และหากบริษัทไม่ประสบความสำเร็จในการแก้ไข
ข้อพิพาท ธุรกิจรวมถึงเงื่อนไขทางการเงินของบริษัทอาจจะได้รับผลกระทบ
โดยในช่วงที่ผ่านมากระบวนการยุติธรรมก็ได้มีคำตัดสินข้อพิพาทต่างๆ
ทั้งในทางที่เป็นประโยชน์และไม่เป็นประโยชน์ต่อบริษัท
ดูรายละเอียดที่หมายเหตุประกอบงบการเงินข้อ 38 เรื่อง
“คดีฟ้องร้องและข้อพิพาทยื่นต่ออนุญาโตตุลาการ”

ความเสี่ยงทางด้านการเงิน

การดำเนินงานของกลุ่มบริษัททรูมีความเสี่ยงจากการมีหนี้สินในระดับสูง
และอาจมีข้อจำกัดจากข้อผูกพันตามสัญญาทางการเงินต่างๆ
รวมทั้งอาจได้รับผลกระทบจากการเคลื่อนไหวของอัตราแลกเปลี่ยน
อัตราดอกเบี้ย โดยอาจทำให้ภาระการใช้คืนเงินต้น ดอกเบี้ยจ่าย และภาระทางการเงินอื่นๆ
เพิ่มขึ้น

บริษัทและบริษัทย่อยมีระดับหนี้สินสูง
จึงอาจมีความเสี่ยงจากการที่ไม่สามารถจัดหาเงินทุนได้เพียงพอสำหรับภาระการชำระคืนเงินต้นและดอกเบี้ยในแต่ละปี
อย่างไรก็ตามบริษัทสามารถเจรจากับเจ้าหนี้ หรือจัดหาเงินกู้ก้อนใหม่ เพื่อใช้คืนเงินกู้ก้อนเดิม
และปรับเปลี่ยนการชำระคืนเงินต้นให้เหมาะสมกับกระแสเงินสดของบริษัท

นอกจากนั้นการดำเนินงานของกลุ่มบริษัทอาจมีข้อจำกัดจากข้อผูกพันตามสัญญาทางการเงินต่าง ๆ
สัญญาเหล่านี้อาจทำให้บริษัทเสียโอกาสทางธุรกิจ
และเจ้าหนี้อาจเรียกร้องให้บริษัทหรือบริษัทย่อยชำระหนี้ก่อนกำหนด
หากมีระดับอัตราส่วนหนี้สินบางประการไม่เป็นไปตามข้อกำหนดในสัญญา
หรือหากทีโอทียกเลิกข้อตกลงตามสัญญาร่วมการงานฯที่มีกับบริษัท อย่างไรก็ตามทีโอทีต้องเสนอ
ข้อพิพาทให้อนุญาโตตุลาการชี้ขาดว่าทีโอทีมีสิทธิโดยชอบด้วยกฎหมายที่จะยกเลิกข้อตกลงตามสัญญาร่วมการงานฯได้

กลุ่มบริษัท อาจได้รับผลกระทบจากความผันผวนของอัตราแลกเปลี่ยน
ซึ่งอาจมีผลทำให้ภาระการใช้คืนเงินต้น
ดอกเบี้ยและรายจ่ายลงทุนเพิ่มขึ้นเนื่องจากมีรายได้ส่วนใหญ่เป็นเงินบาท โดย
ณ วันที่ 31ธันวาคม 2549 กลุ่มบริษัทมีหนี้สินในอัตราประมาณร้อยละ 40 ที่ เป็นเงินกู้ต่างประเทศ
(ส่วนใหญ่เป็นสกุลดอลล่าร์สหรัฐ) นอกจากนั้น บริษัทมีรายจ่ายลงทุนรวมประมาณ 9.5
พันล้านบาทในปี 2549 โดยเงินลงทุนที่เป็นเงินตราต่างประเทศมีสัดส่วนประมาณร้อยละ 31

อย่างไรก็ตาม กลุ่มบริษัทได้จัดทำประกันความเสี่ยงจากอัตราแลกเปลี่ยน เพื่อครอบคลุม
เงินกู้ต่างประเทศของทรูมูฟจำนวน 160 ล้านดอลล่าร์สหรัฐในอัตราร้อยละ 87 และครอบคลุมเงินกู้
ต่างประเทศของทรูวิชั่นส์จำนวน 200 ล้านดอลล่าร์สหรัฐ
รวมทั้งเงินกู้ต่างประเทศจากการออกบอนด์ของทรูมูฟจำนวน 465 ล้านเหรียญสหรัฐ ทั้งหมด
อย่างไรก็ตาม บริษัทไม่ได้ดำเนินการป้องกันความเสี่ยงจากอัตราแลกเปลี่ยนสำหรับเงินกู้สกุลเยน
ที่เกี่ยวกับสัญญาจัดหาและติดตั้งอุปกรณ์ จำนวน 3.4 พันล้านบาท ซึ่งเป็นเงินกู้ระยะยาว
ที่มีกำหนดชำระคืนในปี พ.ศ. 2557 ถึง พ.ศ. 2560
นอกจากนั้นทรูได้ดำเนินการป้องกันความเสี่ยงผ่านเครื่องมือทางการเงิน (Interest rate
swap) เพื่อลดความเสี่ยงจากความผันผวนจากอัตราแลกเปลี่ยนและอัตราดอกเบี้ย
โดยได้เปลี่ยนอัตราดอกเบี้ยสำหรับเงินกู้ต่างประเทศ
ดังกล่าว เป็นอัตราดอกเบี้ยไทยบาทอัตราคงที่

ทั้งนี้ กลุ่มทรูมีหนี้สิน (ไม่รวมหนี้สินตามสัญญาทางการเงิน) ในสัดส่วนประมาณร้อยละ 49
เป็นหนี้สินที่มีอัตราดอกเบี้ยลอยตัว
ทั้งนี้ไม่นับจำนวนที่ได้ดำเนินการป้องกันความเสี่ยงผ่านเครื่องมือทางการเงิน
เพื่อเปลี่ยนเป็นอัตราดอกเบี้ยอัตราคงที่ ดังนั้นการปรับตัวเพิ่มขึ้นของอัตราดอกเบี้ย จะมีผล
ทำให้กลุ่มทรูมีภาระดอกเบี้ยจ่ายเพิ่มขึ้น อย่างไรก็ตาม ความเสี่ยงดังกล่าวอาจลดลงในระดับหนึ่ง
เนื่องจากหนี้สินของทรูมูฟบางส่วน จะมีอัตราดอกเบี้ยที่ลดลงในปีต่อๆไป หากมีผลการดำเนินงาน
เป็นไปตามเงื่อนไขที่ได้กำหนดไว้ในสัญญาเงินกู้

ผู้ถือหุ้นอาจไม่ได้รับเงินปันผล ในระยะเวลาอันใกล้นี้

ณ สิ้นปี 2549 กลุ่มบริษัทมีผลการดำเนินงานเป็นขาดทุนสุทธิ 4.2 พันล้านบาท ทำให้มี
ยอดขาดทุนสะสมสุทธิ 44.2 พันล้านบาท
ซึ่งส่วนใหญ่เป็นผลกระทบจากค่าเงินบาทลอยตัวที่เกิดขึ้นในปี 2540
และตามบทบัญญัติของพระราชบัญญัติบริษัทมหาชนจำกัด บริษัทจะสามารถจ่ายเงินปันผลให้
ผู้ถือหุ้นได้จากผลกำไรเท่านั้น ทั้งนี้ภายหลังจากการล้างขาดทุนสะสมได้ทั้งหมดและภายหลังการ
ตั้งสำรองตามกฎหมาย

ดังนั้นในระยะเวลาอันใกล้นี้ ผู้ถือหุ้นของบริษัท
อาจจะไม่ได้รับเงินปันผลดังที่ปรากฏอยู่ในนโยบายการจ่ายเงินปันผลของบริษัท

ความเสี่ยงจากการเข้าซื้อกิจการทรูวิชั่นส์

บริษัทอาจไม่ได้รับผลประโยชน์ที่คาดว่าจะได้รับจากการเข้าซื้อหุ้นทรูวิชั่นส์ (เดิมชื่อ บริษัท ยูไนเต็ด
บรอดคาสติ้ง คอร์ปอเรชั่น จำกัด (มหาชน) หรือ ยูบีซี)
ในขณะที่ต้องรับภาระความเสี่ยงอันเกิดจากการดำเนินธุรกิจของทรูวิชั่นส์ด้วย

กลุ่มบริษัทคาดว่าจะได้รับผลประโยชน์เพิ่มขึ้นจากการเข้าซื้อหุ้นทรูวิชั่นส์ ได้แก่ การเพิ่ม
ขีดความสามารถในการสร้างความเติบโตให้กับจำนวนผู้ใช้บริการและรายได้ของกลุ่มบริษัท
ด้วยการนำเสนอผลิตภัณฑ์และบริการไปด้วยกัน รวมทั้งเพิ่มขีดความสามารถในการรักษาฐานลูกค้า
และความสามารถในการเข้าถึงคอนเทนท์ที่มีความหลากหลายยิ่งขึ้น

กลุ่มบริษัทอาจจะไม่ได้รับผลประโยชน์ที่คาดว่าน่าจะได้รับจากการซื้อหุ้นทรูวิชั่นส์ อย่าง
เต็มที่ ซึ่งต้องอาศัยความทุ่มเท และเวลาของผู้บริหาร ในการบริหารงาน นอกจากนั้นยังต้องอาศัย
ความพร้อมของตลาดสำหรับผลิตภัณฑ์และบริการใหม่ๆ นอกเหนือจากนั้น
กลุ่มบริษัทอาจจะต้องรับภาระความเสี่ยงอันเกิดจากการดำเนินธุรกิจของทรูวิชั่นส์ ดังต่อไปนี้

-   ทรูวิชั่นส์ ดำเนินงานภายใต้สัญญาสัมปทานที่ได้รับจากหน่วยงานของรัฐ
    โดยสัมปทานการให้บริการโทรทัศน์ระบบบอกรับสมาชิกระบบดาวเทียมจะหมดอายุในเดือนกันยายน
    พ.ศ. 2557 และระบบเคเบิ้ลจะหมดอายุในเดือนธันวาคม 2562 ดังนั้นหากทรูวิชั่นส์
    ไม่ได้รับใบอนุญาตให้ประกอบกิจการในระบบการกำกับดูแลแบบใหม่
    ก่อนสัมปทานดังกล่าวหมดอายุลง ทรูวิชั่นส์
    อาจมีความเสี่ยงเนื่องจากไม่สามารถดำเนินงานได้อย่างต่อเนื่อง
    ซึ่งอาจมีผลกระทบฐานะการเงินของทั้งทรูวิชั่นส์ และ
    กลุ่มทรู

-   ทรูวิชั่นส์ ต้องพึ่งพาผู้จัดหารายการเพื่อซื้อรายการจากต่างประเทศ หากทรูวิชั่นส์
    ไม่สามารถจัดหารายการที่เป็นที่สนใจของสมาชิก
    หรือหากต้นทุนของการจัดหารายการเพิ่มสูงขึ้นในอนาคตก็จะมีผลกระทบต่อรายได้ของทรูวิชั่นส์

-   การลักลอบสัญญาณเป็นเรื่องที่ป้องกันได้ยาก และมีผลลบต่อผลการดำเนินงาน
    กระแสเงินสดและการจัดหารายการของทรูวิชั่นส์

-   ธุรกิจโทรทัศน์ระบบบอกรับเป็นสมาชิก ซึ่งเป็นธุรกิจหลักของทรูวิชั่นส์ อาจได้รับ
    ผลกระทบจากคู่แข่งรายใหม่ และการแข่งขันทางอ้อม ทำให้ส่วนแบ่งตลาดลดลง
    และมีผลต่อการดำเนินงานและกระแสเงินสด

-   ทรูวิชั่นส์ มีความเสี่ยงจากความผันผวนของอัตราแลกเปลี่ยน
    ทั้งนี้เนื่องจากรายได้หลักของทรูวิชั่นส์ เป็นเงินบาท
    ในขณะที่ภาระค่าใช้จ่ายต่างๆจำนวนมากเป็นเงินสกุลดอลลาร์สหรัฐ